ไฟแนนซ์ทูเดย์
โดย...ต้นกล้า
28 พ.ค. 2555

โดย...ต้นกล้า
“ถ้าคุณปล่อยให้ความโลภพองตัว ความซื่อสัตย์จะสั่นคลอน”
...ในที่สุด กระทรวงการคลัง ก็ออกโรงสยบปัญหาความขัดแย้งระหว่าง พรรณี สถาวโรดม ประธานคณะกรรมการธนาคารออมสิน ที่ได้เสนอชื่อตัวเองเป็นประธานคณะกรรมการสรรหาผู้อำนวยการธนาคารออมสินคนใหม่ แทน เลอศักดิ์ จุลเทศ ผู้อำนวยการธนาคารออมสินที่จะหมดวาระลงในเร็วๆ นี้ ล่าสุด ทางสำนักงานคณะกรรมการนโยบายรัฐวิสาหกิจ (สคร.) พิจารณาแล้ว เห็นว่าการกระทำของพรรณีไม่เหมาะสมและขัดกับมติคณะรัฐมนตรี (ครม.) เมื่อเดือน มิ.ย. 2552 ที่ห้ามประธานของรัฐวิสาหกิจดำรงตำแหน่งประธานคณะกรรมการสรรหา เพราะ ครม.ต้องการให้การสรรหาผู้บริหารระดับสูงของรัฐวิสาหกิจเป็นอิสระ ปลอดจากการล้วงควักของคณะกรรมการรัฐวิสาหกิจนั้นๆ ที่อาจมีการเมืองมาสั่งการ
...ว่ากันว่างานนี้ อารีพงศ์ ภู่ชอุ่ม ปลัดกระทรวงการคลัง ลงมือสะสางเรื่องเอง ขณะที่ ประสงค์ พูนธเนศ ผู้อำนวยการ สคร. ได้โทรศัพท์แจ้งให้แก่พรรณีทราบอย่างไม่เป็นทางการแล้ว
...หลังจากนี้จะทำหนังสือถึงพรรณีอย่างเป็นทางการ เพื่อให้ พรรณีในฐานะประธานคณะกรรมการธนาคารออมสิน เรียกประชุมคณะกรรมการเพื่อพิจารณาแต่งตั้งคณะกรรมการสรรหาชุดใหม่ โดยจะต้องไม่มีชื่อ พรรณี นั่งเป็นประธานคณะกรรมการสรรหาอีกต่อไป เพื่อให้การสรรหาผู้อำนวยธนาคารออมสินเป็นไปด้วยความโปร่งใสและความถูกต้อง
สิ่งต้องติดตามกันต่อไปคือ ประธานกรรมการจะยังชื่อ พรรณี อีกหรือไม่ ชวนติดตามอย่างระทึกในฤทัย เพราะปัญหาความขัดแย้งภายในธนาคารออมสินมีมาก หลังจากที่ พรรณี และ เลอศักดิ์ ไม่สามารถปรับตัวเข้าหากันได้ ทำให้องค์กรเกิดความแตกแยก ส่งผลถึงผลประกอบการของธนาคารออมสินลดลงอย่างต่อเนื่อง กำไรลดจากช่วงเดียวกันปีก่อนจาก 6,000 เหลือ 3,000 ล้านบาท
ล่าสุดผลประกอบการลดลงถึง 6,000 ล้านบาท เมื่อเทียบกับผลกำไรที่เคยได้รับเมื่อไตรมาสแรกของปี 2554 โดยถึงสิ้นเดือนเม.ย. 2555 ธนาคารออมสินมีกำไรสุทธิเพียงแค่ 3,000 ล้านบาทเท่านั้น
นี่คือภัยที่เกิดขึ้นจากความขัดแย้งในองค์กร
...ผลข้างเคียงที่ตามมาคือ บรรดารองผู้อำนวยการที่ลุ้นระทึกและวางมือในการทำงานพากันติดตามอย่างใกล้ชิดขอบสนามถึงกับหุบยิ้ม เพราะเป้าหมายที่วางไว้ละลายหายวับในพริบตา โธ่...อุตส่าห์ส่งข้อมูลต่างๆ ให้กับกรรมการ หวังจะยืมมือตัดขาคู่แข่งซะหน่อย 555